En kvinde hoppede tirsdag formiddag ud fra Sallingsundbroen på Morssiden. Efter godt en halv time i det iskolde vand blev hun hentet op af en redningshelikopter.

Der blev slået alarm, da kvinden efterlod sin bil midt på broen og hoppede i vandet. På alarmtidspunktet var hun drevet 500 meter væk fra broen. Indsatsleder ved Morsø Kommunes Beredskab, Oluf Jakobsen oplyser til tv2nord.dk, at man hurtigt fik redningsbåden ud. - Ca. en halv time efter alarmen finder redningshelikopteren hende og flyver hende direkte til Aalborg Sygehus, siger Oluf Jakobsen til tv2nord.dk. I følge vagtchefen ved Midt- og Vestjyllands Politi er den sidste melding, at kvinden nu er flyttet over i en hospitalsseng, men at hun fortsat behandles.